《嫦娥图》
明代·何景明

月宫峨峨冷光射，桂树长生花不谢。玉宇琼楼闭早秋，金蟾银兔啼寒夜。

夜寒露下步瑶台，罗袜仙裙冉冉来。屏障乍开云母隔，帘栊遥望水精开。

明星迢渺斜银汉，谁拟丰神传素练。霓裳羽衣世莫闻，雾鬟雪貌人难见。

灵药空疑后羿妻，吹箫跨鹤几人迷。君欲遨游广寒殿，直攀万丈青云梯。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。